ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

За снабдяването на ЕС с определени продукти от риболов до голяма степен се разчита на внос. През последните 15 години ЕС все по-повече зависи от внос за обезпечаване на потреблението си на продукти от риболов: производството на ЕС покрива само 44 % от нуждите му от продукти от риболов и аквакултури. Основната цел на автономните търговски мерки за продукти от риболов и аквакултури е да се даде възможност на рибопреработвателната промишленост да внася суровини за по-нататъшна преработка от трети държави при по-ниски мита или безмитно.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

Преработвателите от ЕС и редица държави членки на ЕС поискаха продължаване на автономните тарифни квоти за продукти от риболов, за да се гарантира снабдяването на рибопреработвателната промишленост в ЕС.

През декември 2014 г. и януари 2015 г. чрез изпратен от Комисията въпросник бяха проведени консултации с производители и преработватели от ЕС, както и с държавите членки.

През август 2014 г. бе възложено външно проучване за оценка на резултатите от прилагането на Регламент (ЕО) № 1220/2012 за периода 2013—2015 г. и за проверка дали целите са били изпълнени, като се отчете глобалният контекст на доставките за преработвателната промишленост на ЕС. Докладът включва ретроспективна оценка, както и прогнозна оценка за възможните перспективи за бъдещия регламент за автономните тарифни квоти за периода 2016—2018 година.

Като цяло резултатите от проучването потвърждават, че схемата на автономните тарифни квоти е от значение за подкрепата на преработвателната промишленост в ЕС, тъй като чрез нея секторът може да се снабдява на по-ниски цени. Освен това схемата е последователна. Тя няма забележими отрицателни последици за производствения сектор на ЕС, тъй като повечето от обхванатите от регламента видове не се произвеждат в достатъчни количества в ЕС или изобщо не се произвеждат. Общата оценка[[1]](#footnote-1) на схемата на автономни тарифни квоти е, че тя е ефективна и ефикасна. Конкурентоспособността на рибопреработвателната промишленост в ЕС е осигурена, без да се вреди на производителите от ЕС. Освен това регламентът на автономните тарифни квоти насърчава растежа и запазва работните места в този сектор, като в същото време се гарантира стабилното снабдяване на потребителите на разумни цени. Всяко неплатено евро от митата генерира в сектора добавена стойност между 2,5 и 3 EUR.

Съгласно проучването 3-годишният срок на прилагане, определен в регламента, не представлява особен проблем. С него се прави компромис между правната сигурност и необходимостта от преразглеждане на регламента, за да бъде адаптиран към променящите се условия за снабдяване.

Основното въздействие на настоящия регламент се изразява в загубата на приходи за бюджета на ЕС, което обаче от своя страна означава митнически преференции и конкурентоспособни суровини за преработвателите на продукти от риболов в ЕС. Автономните тарифни квоти за продукти от риболов и аквакултури означават за бюджета на ЕС максимална загуба на приходи от около 185,5 милиона евро годишно (средно за тригодишния период).

3. ПРАВНИ ЕЛЕМЕНТИ НА ПРЕДЛОЖЕНИЕТО

**Правно основание**

Член 31 от Договора за функционирането на Европейския съюз.

**Принцип на субсидиарност**

Митата по Общата митническа тарифа са от изключителната компетентност на Съюза. Следователно принципът на субсидиарност не е приложим по отношение на тези разпоредби.

**Принцип на пропорционалност**

Предложението отговаря на принципа на пропорционалност поради следната причина: Митническият съюз представлява обща политика и по тази причина следва да се изпълнява чрез регламент, приет от Съвета.

4. ОТРАЖЕНИЕ ВЪРХУ БЮДЖЕТА

Вж. финансовата обосновка по-долу.

2015/0151 (NLE)

Предложение за

РЕГЛАМЕНТ НА СЪВЕТА

за откриване и управление на автономните тарифни квоти на Съюза за определени продукти от риболов за периода 2016—2018 година

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 31 от него,

като взе предвид предложението на Европейската комисия,

като има предвид, че:

(1) Снабдяването на Съюза с определени продукти от риболов понастоящем зависи от вноса от трети държави. През последните 15 години Съюзът все по-повече зависи от внос за обезпечаване на потреблението си на продукти от риболов. С цел да не се застраши производството на продукти от риболов в Съюза и да се осигури достатъчно снабдяване на неговата преработвателна промишленост, за редица продукти митата следва отчасти или изцяло да бъдат суспендирани в рамките на тарифни квоти с подходящ обем. С цел да се осигурят равни условия за производителите в Съюза следва да се вземе предвид и чувствителността на отделните продукти от риболов на пазара на Съюза.

(2) С Регламент (ЕО) № 1220/2012 на Съвета[[2]](#footnote-2) са открити и се управляват автономни тарифни квоти на Общността за определени продукти от риболов за периода 2013―2015 г. Споменатият регламент следва да бъде отменен и заменен с нов регламент с цел да се гарантират подходящи условия за снабдяване на промишлеността на Съюза за периода 2016―2018 г.

(3) На всички вносители от Съюза следва да се осигури равнопоставен и непрекъснат достъп до предвидените в настоящия регламент тарифни квоти, а предвидените ставки за тарифните квоти да се прилагат без прекъсване до изчерпването им към всички операции по внос на съответните продукти в държавите членки.

(4) С влизането в сила на всеобхватното икономическо и търговско споразумение между Европейския съюз и Канада ще се промени наличният преференциален достъп до пазара на Съюза за скариди от вида *Pandalus borealis*, обхванати от тарифна квота на настоящия регламент. Поради това съответната квота следва да бъдат адаптирана, за да се гарантира едно и също ниво на преференциалните доставки на пазара на Съюза, както преди влизането в сила или временното прилагане на споразумението.

(5) С цел да се гарантира ефективността на общото управление на тарифните квоти, държавите членки следва да имат право да изваждат от обема на тарифните квоти необходимите количества, които съответстват на действително извършените от тях операции по внос. Тъй като този метод на управление изисква тясно сътрудничество между държавите членки и Комисията, последната следва да може да следи темповете на изчерпване на тарифните квоти и съответно да информира държавите членки.

(6) Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността[[3]](#footnote-3) предвижда система за управление на тарифните квоти, която следва хронологичния ред на датите на приемане на декларациите за пускане в свободно обращение. Откритите с настоящия регламент тарифни квоти следва да бъдат управлявани от Комисията и държавите членки в съответствие с тази система,

ПРИЕ НАСТОЯЩИЯ РЕГЛАМЕНТ:

Член 1

Митата за внос на продуктите, изброени в приложението, се намаляват или суспендират в рамките на тарифните квоти при ставките, сроковете и количествата, посочени в него.

Член 2

Тарифната квота, приложима под пореден номер 09.2794 за скариди от вида *Pandalus borealis*, сварени и без черупки, за преработка, която в приложението е определена на 30 000 тона годишно, автоматично се намалява до 7000 тона годишно, считано от 1 януари на годината, следваща годината, в която всеобхватното икономическо и търговско споразумение между Европейския съюз и Канада влиза в сила или започва временно да се прилага — в зависимост от това кое настъпи първо.

Член 3

Посочените в член 1 тарифни квоти се управляват в съответствие с членове 308а, 308б и член 308в, параграф 1 от Регламент (ЕИО) № 2454/93.

Член 4

Комисията и митническите органи на държавите членки работят в тясно сътрудничество, за да се гарантира правилното управление и контрол на прилагането на настоящия регламент.

Член 5

Настоящият регламент влиза в сила на двадесетия ден след деня на публикуването му в *Официален вестник на Европейския съюз*.

Той се прилага от 1 януари 2016 г. до 31 декември 2018 г.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

 За Съвета

 Председател

1. Ефективността и ефикасността се различават при продуктите, обхванати от регламента. [↑](#footnote-ref-1)
2. Регламент (ЕС) № 1220/2012 на Съвета от 3 декември 2012 г. относно свързаните с търговията мерки за гарантиране на снабдяването на преработвателите от Съюза с определени рибни продукти през периода 2013—2015 г. и за изменение на регламенти (ЕО) № 104/2000 и (ЕС) № 1344/2011 (ОВ L 349, 19.12.2012 г., стр. 4). [↑](#footnote-ref-2)
3. Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1). [↑](#footnote-ref-3)